Ramaphosa proklameer verkiesingsdatumPres. Cyril Ramaphosa. Foto: Elmond Jiyane/GCIS Die politieke wedloop na die algemene verkiesing op 8 Mei vanjaar het amptelik begin nadat pres. Cyril Ramaphosa ŉ proklamasie onderteken het om dié dag amptelik as verkiesingsdatum te verklaar. Ramaphosa se kantoor het in ŉ verklaring gesê Woensdag 8 Mei is geproklameer as die dag waarop Suid-Afrikaners kan stem vir die nasionale vergadering en die provinsiale wetgewers. “Hierdie proklamasies is in die Staatskoerant gepubliseer. Die President het ingevolge artikel 50(1) van die Grondwet die nasionale vergadering ontbind. Dit volg op ŉ resolusie wat op 21 Februarie in die nasionale vergadering aanvaar is,” lui die presidensie se verklaring. Die dag van die verkiesing sal ŉ openbare vakansiedag wees om alle Suid-Afrikaners die geleentheid te gee om te gaan stem. Noudat die verkiesingsdatum geproklameer is, kan kiesers nie meer registreer om te stem nie. Die Onafhanklike Verkiesingskommissie het gesê hy sal nou sy werk versnel om te verseker dat alles gereed is vir die verkiesing wat oor tien weke sal plaasvind.